البابا يوأنس التلاتاشر او يوحنا 13 ( يوحنا بن المصرى ) ، كان بابا اسكندريه و بطريرك الكرازه المرقسيه نمره 94 من 1484 ل 1524. اتنصب فى عهد السلطان الأشرف قايتباى و عاصر من بعده سبع سلاطين منهم السلطان الغورى و اخرهم الأشرف طومان باى و بكده عاصر أحداث غزو العثمانيين لمصر و احتلالهم ليها سنة 1517. اصله من قرية صدفا فى محافظة اسيوط دلوقتى. بعد وفاة البابا يوأنس الاتناشر ( يوحنا 12 ) فضل كرسى الكرازه المرقسيه من غير بابا لمدة خمس تشهر و بعدها اختاروا يوأنس التلاتشر اللى كان راجل صالح من قرية صدفا فى اسيوط. الفتره اللى مسك فيها يوأنس التلاتاشر رياسة الكنيسه القبطيه كانت فتره صعبه و حاسمه و مهمه فى تاريخ مصر. ففى سنة 1487 اكتشف المستكشف البورتوغالى " بارتولومو دياس " راس الرجا الصالح فى جنوب افريقيا و وصل المستكشف البورتوغالى " فاسكو دا جاما " لسواحل الهند الغربيه سنة 1498 و بكده بقى البورتوغاليين بيمثلوا خطر كبير على طريق التجاره الهنديه و اقتصاد مصر. البورتوغاليين دخلوا البحر الاحمر و عملوا علاقات كويسه مع داود ملك الحبشه فقامت مشاكل سياسيه بين مصر و الحبشه و ده انعكس بطبيعة الحال سلبياً على العلاقه ما بين الكنيسه القبطيه الام فى مصر و كنيسة الحبشه.